Dalwaqt ser ikun aktar faċli għall-Istati Membri sabiex jirrintraċċaw persuni li jonqsu milli jħallsu t-tariffi tat-triq , saħansitra meta l-vetturi tagħhom ikunu rreġistrati f'pajjiż ieħor tal-UE. Sistema ġdida ta' kondiviżjoni ta' informazzjoni li tippermetti dan hija inkluża fir- regoli aġġornati tal-pedaġġ stradali elettroniku li ġew approvati mill-ambaxxaturi tal-istati membri llum fil-Kumitat tar-Rappreżentanti Permanenti tal-Kunsill. Fl-20 ta' Novembru, intlaħaq ftehim proviżorju mill-presidenza u l-Parlament Ewropew. Din ir-riforma tpoġġi l-utenti kollha tat-triq fuq l-istess livell f'dak li għandu x'jaqsam mal-ħlas ta' tariffi tat-triq. Din tagħmel ukoll is-sistemi ta' pedaġġ elettroniku aktar interoperabbli u għalhekk aktar kosteffiċjenti u faċli għall-utent. Norbert Hofer, Ministru għat-Trasport, l-Innovazzjoni u t-Teknoloġija tal-Awstrija, President tal-Kunsill B'din ir-riforma, l-awtoritajiet nazzjonali ser ikollhom aċċess għad-data nazzjonali tar-reġistrazzjoni tal-vetturi ta' stati membri oħra sabiex jidentifikaw sidien ta' vetturi li ma jkunux ħallsu t-tariffi tat-triq. L-iskambju ta' informazzjoni hi relatata ma' tariffi li għandhom jitħallsu elettronikament jew manwalment fir-rigward tal-użu tal-infrastruttura tat-toroq. Il-konsegwenzi amministrattivi jew legali possibbli ser jiddependu mil-liġi nazzjonali tal-pajjiż fejn it-tariffa tkun baqgħet ma tħalsitx. Ir-regoli l-ġodda ser ineħħu wkoll ostakli amministrattivi, bħal speċifikazzjonijiet tekniċi lokali, u ser jagħtu aċċess aktar faċli għas-suq tal-ġbir tal-pedaġġi lill-fornituri ta' pedaġġi elettroniċi. Il-miżuri l-ġodda ser isiru applikabbli 30 xahar wara d-dħul fis-seħħ tad-direttiva. Din hija l-ewwel proposta fit-tliet pakketti ta' mobilità li jrid ikun hemm qbil dwarhom bejn il-Kunsill u l-Parlament. Il-passi li jmiss Ladarba t-test maqbul jgħaddi mill-finalizzazzjoni ġuridika u lingwistika, ikun irid jiġi adottat formalment, l-ewwel mill-Parlament u mbagħad mill-Kunsill. Wara l-adozzjoni, id-direttiva tiġi ppubblikata fil-Ġurnal Uffiċjali tal-UE. L-abbozz ta' direttiva dwar l-interoperabbiltà tas-sistemi elettroniċi ta' pedaġġ stradali u l-faċilitazzjoni tal-iskambju transfruntier ta' informazzjoni dwar in-nuqqas ta' ħlas ta' tariffi tat-triq fl-Unjoni - test soġġett għal reviżjoni